Gandia, Alcoi, Albaida, els empresaris i la Comissió Ciutadana mostren la seua satisfacció perquè el Consell destina 300.000 euros per a la CV-60
15 desembre 2017

## Gandia, Alcoi, Albaida, els empresaris i la Comissió Ciutadana mostren la seua satisfacció perquè el Consell destina 300.000 euros per a la CV-6015 desembre 2017Última actualització: 14 juliol 2025

![](../gestion/img/_AOR4765-copia.jpg)  
  

Els alcaldes de Gandia, Diana Morant; d’Alcoi, Antoni Francés; i d’Albaida, Josep Antoni Albert; els empresaris de la Safor (Faes) i de la Vall d’Albaida (Coeval); la Comissió Ciutadana que reclama la CV-60; i el Consorci de Comarques Centrals Valencianes, han mostrat la seua satisfacció pel fet que el Consell vaja a destinar 300.000 euros en els pròxims dos anys per a la carretera: 200.000 euros per a 2018 i 100.000 euros per a 2019. Aquesta partida s’ha aconseguit com a fruit de la ronda de reunions que van mantindre tots ells el dimarts amb tots els grups polítics parlamentaris de Les Corts Valencianes.

L’esmena d’aproximació que s’ha presentat hui a les Corts Valencianes i que ha estat aprovada per la Comissió d’Infraestructures, ha estat signada per unanimitat (PSPV, Compromís, Podem, Ciutadans i PP). El document contempla 300.000 euros per a la millora de la capacitat i seguretat viària de la CV-60.

Aquestes reunions es van desenvolupar a petició dels mateixos empresaris en diferents fòrums empresarials, en el context del debat dels Pressupostos del Consell, perquè consideren que esta carretera és bàsica, tant per al desenvolupament de les Comarques Centrals Valencianes com per evitar que aquest territori perda competitivitat. Els encontres es van produir amb la finalitat de demanar que la CV-60 siga prioritària en l’agenda política i de buscar unanimitat política. Dos objectius que finalment s’han assolit.

Dins d’esta recerca del consens, la comitiva d’alcaldes, representants empresarials i de la Comissió Ciutadana, va traslladar als grups parlamentaris que l’acabament de la carretera CV-60 és necessari desprès d’estar abandonat el projecte durant més d’una dècada.

No obstant això, tots ells entenen que el Govern del Botànic no pot executar l’acabament de la CV-60 en esta legislatura per qüestions econòmiques, però sí demanaven que almenys s’iniciaren estudis perquè quan l’obra siga viable econòmicament, puga executar-se.

L’alcaldessa de Gandia ha expressat la seua alegria i el seu agraïment cap al Consell perquè, segons ha comentat, “_sóc conscient de l’esforç que ha hagut de fer per incloure esta partida als Pressupostos_”. Morant ha afegit que amb aquesta acció, el Consell “_repara un deute històric en infraestructures en les Comarques Centrals Valencianes de més de dues dècades_”.

Alcaldes, empresaris i la Comissió Ciutadana no sols han agraït la voluntat de tots els grups parlamentaris sinó que també han defés tot el que està impulsant la consellera d’Obres Públiques, María José Salvador, per la vertebració del territori. Han indicat que s’està demostrant amb fets que està fent tot el possible perquè les reivindicacions siguen una realitat.

Sense anar més lluny, la consellera va anunciar fa un parell de setmanes a Gandia que la Generalitat redactarà el projecte de connexió entre la CV-60, la N-332 i l’AP-7 per posar punt final al col·lapse i vertebrar les comarques centrals valencianes. Salvador es va comprometre a licitar la redacció del projecte per un import de 265.595 euros.

Tot i que per als alcaldes, els empresaris i la plataforma cívica esta és una excel·lent iniciativa, volien que es donara un altre pas endavant i que la Conselleria iniciara la renovació de la CV-60 i els primer estudis, tal com van acordar per unanimitat els ajuntaments en mocions i declaracions institucionals. D’aquesta manera, segons els alcaldes i els empresaris, el Consell ja ha complit i ha atés les dues reivindicacions que s’especificaven en les mocions.

L’alcaldessa de Gandia, Diana Morant, finalment, ha remarcat: “_Ara estem a l’espera que el Ministeri, dins del Pla d’Infraestructures per a la Comunitat Valenciana, també incloga les infraestructures que considerem necessàries, com ara el desdoblament de la línia ferroviària Cullera-Gandia, el Tren de la Costa i la línia Xàtiva-Alcoi_”

[Twittear](https://twitter.com/share)